Στεφάν Σεζουρνέ

Ο **Στεφάν Σεζουρνέ** (, Βερσαλλίες, 26 Μαρτίου 1985) είναι Γάλλος δικηγόρος και πολιτικός του κόμματος Αναγέννηση. Από τον Ιανουάριο του 2024 ασκεί τα καθήκοντα του υπουργού Ευρώπης και Εξωτερικών στην γαλλική κυβέρνηση του Γκαμπριέλ Ατάλ από το 2024.

Μέχρι τότε ήταν ευρωβουλευτής εκλεγμένος στις ευρωεκλογές του 2019. Από το 2021 έως το 2024, ηγήθηκε της ευρωομάδας *[[Ανανεώστε την Ευρώπη]]*, μιας φιλελεύθερης φιλοευρωπαϊκής κοινοβουλευτικής ομάδας.  Ο Σεζουρνέ υπήρξε σύμβουλος του Εμμανουέλ Μακρόν κατά τη διάρκεια της υπουργικής του θητείας, αλλά και κατά τη διάρκεια της εκστρατείας του για τις γαλλικές προεδρικές εκλογές του 2017. Το 2022, έγινε γενικός γραμματέας του κόμματος *Αναγέννηση*.

## Βιογραφικά στοιχεία
Γεννήθηκε στις Βερσαλλίες το 1985 και μεγάλωσε στη Μαδρίτη και το Μπουένος Άιρες και αργότερα συμμετείχε στο πρόγραμμα ανταλλαγής φοιτητών Erasmus στη Γρανάδα.

Αφού εργάστηκε στο γραφείο του Ζαν-Πολ Υσόν στο Περιφερειακό Συμβούλιο της Ιλ-ντε-Φρανς από το 2012 έως το 2014, διατέλεσε σύμβουλος του τότε υπουργού Οικονομίας και Οικονομικών, Εμμανουέλ Μακρόν.

Όταν ο Μακρόν έγινε πρόεδρος της Γαλλίας στις εκλογές του 2017, ο Σεζουρνέ διορίστηκε ως πολιτικός σύμβουλός του και στη συνέχεια έλαβε εξάμηνη άδεια απουσίας για να ηγηθεί της εκστρατείας του κόμματος *Αναγέννηση* για τις ευρωπαϊκές εκλογές του 2019.

## Πολιτική καριέρα
Από τότε που εξελέγη στο Ευρωπαϊκό Κοινοβούλιο, ο Σεζουρνέ υπήρξε μέλος της Επιτροπής Νομικών Θεμάτων (2019–2022), της Ειδικής Επιτροπής για την Τεχνητή Νοημοσύνη σε μια Ψηφιακή Εποχή (2020–2022) και της Επιτροπής για τα Δικαιώματα των Γυναικών και την Ισότητα των Φύλων (από το 2022).

Εκτός από τις επιτροπές αυτέ, ο συμμετείχε στις αντιπροσωπείες του Ευρωκοινοβουλίου για τις σχέσεις με τη Νότια Κοινή Αγορά, γνωστή ως *Mercosur* και την Κοινοβουλευτική Συνέλευση Ευρω-Λατινικής Αμερικής. Είναι επίσης μέλος της Διακομματικής Ομάδας του Ευρωπαϊκού Κοινοβουλίου για την Τεχνητή και Ψηφιακή Νοημοσύνη,  της Διακομματικής Ομάδας του Ευρωπαϊκού Κοινοβουλίου για τα Δικαιώματα των Παιδιών,  της Ομάδας των Ευρωβουλευτών κατά του Καρκίνου και του Ευρωπαϊκού Φόρουμ Διαδικτύου.

Μετά την παραίτηση του Dacian Cioloş το 2021, ο Σεζουρνέ ανακοίνωσε την υποψηφιότητά του για την ηγεσία της ομάδας *Ανανεώστε την Ευρώπη* στο Ευρωπαϊκό Κοινοβούλιο.

Τον Μάιο του 2022 –μαζί με τον Πατρίκ Μινολά για το Δημοκρατικό Κίνημα (MoDem) και τον Ζυλ Μπογιάρ για το κεντροδεξιό Horizons– διαπραγματεύτηκαν τη συμφωνία που οδηγεί στη δημιουργία του φιλελεύθερου συνασπισμού κομμάτων *Ensemble*, που αποτελεί την προεδρική πλειοψηφία, συμπεριλαμβανομένης της οικονομικής κατανομής μεταξύ τους.

Στο συνέδριο της *Αναγέννησης* τον Σεπτέμβριο του 2022, ο Σεζουρνέ ήταν ο μόνος υποψήφιος για να διαδεχθεί τον πρόεδρο του κόμματος Στανισλάς Γκουερινί και εξελέγη νέος αρχηγός.

## Πολιτικές θέσεις
Ο Σεζουρνέ θεωρείται στενός σύμμαχος του προέδρου Εμμανουέλ Μακρόν. [15]

Σε ένα άρθρο που δημοσιεύθηκε από το *Le Journal du Dimanche*, τον Φεβρουάριο του 2021, ο Σεζουρνέ αντιτάχθηκε στην προτεινόμενη Συνολική Συμφωνία Επενδύσεων (CAI).

Το 2024 δεσμεύτηκε να μην συνεργαστεί με την Ακροδεξιά στο επόμενο Ευρωπαϊκό Κοινοβούλιο και αρνήθηκε να ευθυγραμμιστεί με την εθνικιστική ομάδα των Ευρωπαίων Συντηρητικών και Μεταρρυθμιστών (ECR).

## Προσωπική ζωή
Ο Σεζουρνέ είναι ομοφυλόφιλος και το 2015 σύναψε σύμφωνο συμβίωσης με τον Γκαμπριέλ Ατάλ, πρωθυπουργό της Γαλλίας από τον Ιανουάριο του 2024. 

## Παραπομπές

Κατηγορία:Γάλλοι Υπουργοί Εξωτερικών
Κατηγορία:Ευρωβουλευτές της Γαλλίας
Κατηγορία:Γάλλοι πολιτικοί